**Slovenská republika – ako ďalej.**

**V sobotu 23.9.2023 sa v Nitre uskutočnilo ôsme pracovné stretnutie „Slovenská republika ako ďalej“ organizované Vlasteneckým inštitútom Petra Šveca.**

Hlavnou témou bola zahraničná politika Slovenskej republiky. Príspevky mali dvaja bývalí slovenskí premiéri: Vladimír Mečiar hodnotil globálne politické siločiary vo vzťahu ku Slovensku. Konštatoval, že invázia Ruska do Ukrajiny bola vynútená. Západ rozmerom sankcií si zatvoril spektrum možností na iné riešenia, ako je konfrontácia. V globálnej politike je to hra vabank. Vojenský konflikt v Arménsku bol snahou zatiahnuť Rusko do vojny na dvoch frontoch. Konflikt sa však po 24 hodinách podarilo ukončiť. Ján Čarnogurský hodnotil SR vo vzťahu ku svojim susedom. Dovolil si tvrdé konštatovanie, že najhoršiu politiku a najhoršiu vládu z našich susedov má Česko. Česko sa svojou tvrdou antiruskou politikou samo posunulo do príliš submisívnej pozície vo vzťahu k Nemecku. Upozornil na opomínaný fakt, že pozíciu Maďarska výrazne oslabuje to, že nemá ani jedného suseda, s ktorým by bolo etnicky spriaznené a že v podstate všetci jeho susedia chovajú k nemu istú mieru nedôvery, či už otvorenej, alebo skrytej. V hodnotení Ivana Korčoka povedal, že bol zlou voľbou, pretože diplomati nie sú dobrými ministrami zahraničných vecí. Diplomati vedia realizovať nalinkovanú politiku, ale nevedia politiku tvoriť. V diskusii sa otvorila aj otázka vodného diela Gabčíkovo-Nagymaros, keď sme v súdnom spore s Maďarskom v Haagu boli úspešní, ale Slovensko sa tvári, že nevyhralo a Maďarsko sa tvári, že neprehralo. Slovensko čaká na vládu, ktorá toto víťazstvo v medzinárodnom súdnom spore dotiahne do konca. V bohatej diskusii pán Mečiar okrem iného poznamenal, že prvý raz v našej histórii je LGBTI komunita témou predvolebnej kampane, čo označil za absurdné.

V druhej časti stretnutia s prednáškou „Nový prístup politiky riadenia rozvoja štátu a hospodárstva Slovenska“ vystúpil prezident Stavebnej komory Slovenskej republiky ing. Ivan Pauer. Zmyslom prednášky bolo zdôraznenie myšlienky, že žiadna vláda doteraz nevypracovala koncepciu dlhodobej stratégie rozvoja štátu, jeho záujmov a jeho potrieb z hľadiska občana. Vyplýva z toho zásadná otázka, aké obslužné funkcie má štát pre občana vykonávať.

Rokovanie bolo mimoriadne kvalitné, bohužiaľ o odborníkov skoncentrovaných v tomto vlasteneckom think-tanku nemajú záujem ani politické strany, ani väčšina médií.

Ďalšie zasadnutie vlasteneckej iniciatívy odborníkov „Slovenská republika – ako ďalej“ bude venované budúcoročným prezidentským voľbám a uskutoční sa pravdepodobne koncom októbra.

MUDr. Štefan Paulov.